LIITE

HANKEASIAKIRJA

UNIONIN OSUUS PIENASEIDEN JA KEVYIDEN ASEIDEN VALVONTATOIMIIN LIITTYVÄSSÄ SEESACIN HANKKEESSA, JOKA KOSKEE ALUEELLISEN ETENEMISSUUNNITELMAN PANEMISTA TÄYTÄNTÖÖN KESTÄVÄN RATKAISUN LÖYTÄMISEKSI PIENASEIDEN JA KEVYIDEN ASEIDEN/AMPUMA-ASEIDEN JA NIIDEN AMPUMATARVIKKEIDEN LAITTOMAAN HALLUSSAPITOON, VÄÄRINKÄYTTÖÖN JA KAUPPAAN LÄNSI-BALKANIN ALUEELLA SEKÄ KAAKKOIS- JA ITÄ-EUROOPASSA TOTEUTETTAVIA ASERIISUNTA- JA ASEVALVONTATOIMIA

1. Johdanto ja tavoitteet

Osallistumisen tarkoituksena on jatkaa niiden toimien tukemista, joilla torjutaan pienaseiden ja kevyiden aseiden/ampuma-aseiden ja niiden ampumatarvikkeiden laitonta hallussapitoa, väärinkäyttöä ja kauppaa Kaakkois- ja Itä-Euroopassa sekä ratkaistaan uusia ja kehittyviä haasteita. Saavutetusta edistymisestä huolimatta ja Ukrainassa käytävän sodan vuoksi Kaakkois- ja Itä-Eurooppa on edelleen huolta aiheuttava alue ja huomattava haaste pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumista koskevassa EU:n strategiassa, jäljempänä ’EU:n pienasestrategia’. Vaikka viime vuosina on saatu aikaan merkittävää edistystä, pienaseiden ja kevyiden aseiden sekä ampumatarvikkeiden keskittyminen, epäasianmukaiset varastointiolosuhteet, laiton hallussapito sekä päätöksenteko ja riittämätön täytäntöönpanokyky yhdessä hauraiden poliittisten järjestelmien kanssa samoin kuin muuttuva turvallisuusympäristö heikentävät yhä pienaseiden ja kevyiden aseiden valvontatoimien tehokkuutta. Jotta voidaan varmistaa jatkuva edistys, turvata saadut tulokset ja valmistella pohjaa pitkän aikavälin kestävälle ratkaisulle, johon kuuluu täysi yhdenmukaistaminen unionin lainsäädäntö- ja sääntelykehyksen kanssa ja kansainvälisten standardien noudattaminen, tuen jatkaminen pienaseiden ja kevyiden aseiden Kaakkois- ja Itä-Eurooppaan tai sieltä pois suuntautuvan laittoman kaupan ja leviämisen aiheuttaman uhan torjumiseksi on olennainen osa EU:n pienasestrategian tavoitteiden saavuttamiseksi toteutettavia unionin toimia.

Alueellinen etenemissuunnitelma kestävän ratkaisun löytämiseksi pienaseiden ja kevyiden aseiden/ampuma-aseiden ja niiden ampumatarvikkeiden laittomaan hallussapitoon, väärinkäyttöön ja kauppaan Länsi-Balkanin alueella vuoteen 2024 mennessä, jäljempänä ’etenemissuunnitelma’, hyväksyttiin jäljellä oleviin pienaseiden ja kevyiden aseiden valvonnan haasteisiin vastaamiseksi ja vahvistamaan Länsi-Balkanin alueen sitoutumista ampuma-aseiden laittoman kaupan ja väärinkäytön torjumiseen. Etenemissuunnitelman laativat Länsi-Balkanin pienaseita ja kevyitä aseita käsittelevät lautakunnat 29. toukokuuta 2018 Tiranassa kuulemismenettelyn jälkeen, johon osallistuivat asiaankuuluvat instituutiot ja kansainväliset järjestöt. Etenemissuunnitelma vahvistettiin Lontoossa 9. heinäkuuta 2018 Länsi-Balkanin huippukokouksen yhteydessä. Etenemissuunnitelmassa visioidaan Länsi-Balkania nykyistä turvallisempana alueena, joka on turvallisuuden viejä ja jossa kokonaisvaltaiset ja kestävät unionin ja muiden kansainvälisten standardien kanssa täysin yhdenmukaistetut valvontamekanismit ovat käytössä ampuma-aseiden, ampumatarvikkeiden ja räjähteiden laittoman hallussapidon, väärinkäytön ja kaupan tunnistamiseksi, ehkäisemiseksi ja valvomiseksi ja niistä syytteeseen asettamiseksi. Etenemissuunnitelmaa on kehitetty ohjaavaksi asiakirjaksi, jossa esitetään sovitut suorituskyvyn tasot ja hahmotellaan strategisella, poliittisella ja operatiivisella tasolla tarvittava edunsaajien sitoutuminen, ja se pohjautuu Länsi-Balkanin viranomaisten poliittiseen sitoutumiseen YK:n ja unionin asevalvontasitoumuksiin ja strategisiin asiakirjoihin.

Pienaseiden ja kevyiden aseiden valvonnasta vastaava Kaakkois-Euroopan selvitystoimisto (SEESAC) pienaseiden ja kevyiden aseiden leviämisen torjuntaa koskevan alueellisen täytäntöönpanosuunnitelman täytäntöönpanoelimenä tuki etenemissuunnitelman laatimista sekä koordinoi ja tukee sen täytäntöönpanoa. Näin ollen tällä toimella vahvistetaan pienaseiden ja kevyiden aseiden valvonnan tukea, jota on annettu neuvoston päätöksillä 2010/179/YUTP, 2013/730/YUTP, 2016/2356/YUTP ja 2018/1788/YUTP, täydentäen neuvoston päätöstä (YUTP) 2019/2111. Toimella edistetään entisestään menettelyjä ja toimenpiteitä, jotka ovat tarpeen kestävän pienaseiden ja kevyiden aseiden valvonnan saavuttamiseksi Länsi-Balkanilla.

Toimella tuetaan etenemissuunnitelman täytäntöönpanon koordinointia ja seurantaa, lisätään alueidenvälistä tietämyksen vaihtoa ja parannetaan edelleen Kaakkois- ja Itä-Euroopan lainvalvontaviranomaisten valmiuksia torjua ampuma-aseiden laitonta kauppaa ja hallussapitoa. Hankkeen yleisenä tavoitteena on näin ollen edesauttaa eurooppalaista ja globaalia rauhaa ja turvallisuutta torjumalla uhkaa, jonka pienaseiden ja kevyiden aseiden ja niissä käytettävien ampumatarvikkeiden keskittyminen Kaakkois- ja Itä-Eurooppaan ja sinne tai sieltä pois suuntautuva laiton kauppa aiheuttavat. Samalla hankkeella vahvistetaan alueellista vakautta, koska työ tehdään alueellisen yhteistyöneuvoston (RCC) puitteissa ja yhteistyössä muiden asiaankuuluvien kansainvälisten kumppaneiden ja aloitteiden kanssa.

Hanke edistää suoraan EU:n turvallisuusstrategian, EU:n pienasestrategian, ampuma-aseiden laittoman kaupan torjuntaa koskevan vuosien 2020–2025 EU:n toimintasuunnitelman, EMPACTin ampuma-aseita koskevan ensisijaisen toiminta-alan operatiivisten toimintasuunnitelmien, asekauppasopimuksen, pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman, kansainvälisen jäljittämisvälineen, YK:n ampuma-asepöytäkirjan ja YK:n turvallisuusneuvoston päätöslauselman 1325 (2000) täytäntöönpanoa, ja erityisesti se lisää alueellista yhteistyötä pienaseiden ja kevyiden aseiden sekä niissä käytettävien ampumatarvikkeiden leviämisen aiheuttaman uhan torjunnassa. Hankkeen tulokset vaikuttavat suoraan myös rauhanomaisia ja oikeudenmukaisia yhteiskuntia koskevan, YK:n kestävän kehityksen tavoitteen 16 toteutumiseen, erityisesti alatavoitteen 16.1 osalta (pyrkimys vähentää merkittävästi kaikkia väkivallan muotoja ja niihin liittyviä kuolemantapauksia kaikkialla) ja alatavoitteen 16.4 osalta (pyrkimys vähentää merkittävästi aseiden laittomia siirtoja). Toimi toteutetaan osana YK:n kehitysohjelman Eurooppaa ja Itsenäisten valtioiden yhteisöä koskevaa alueellista ohjelma-asiakirjaa 2022–2025.

2. Täytäntöönpanevan järjestön valinta ja koordinointi muiden asiaankuuluvien rahoitusaloitteiden kanssa

SEESAC on YK:n kehitysohjelman, jäljempänä ’UNDP’, ja RCC:n yhteinen aloite ja toimii yhteyspisteenä pienaseisiin ja kevyisiin aseisiin liittyvissä toimissa Kaakkois-Euroopassa. SEESAC on pienaseiden ja kevyiden aseiden leviämisen torjuntaa koskevan Kaakkois-Euroopan alueellisen täytäntöönpanosuunnitelman täytäntöönpanoelimenä työskennellyt vuodesta 2002 kansallisten ja kansainvälisten sidosryhmien kanssa Kaakkois-Euroopassa kokonaisvaltaisen lähestymistavan panemiseksi täytäntöön pienaseiden ja kevyiden aseiden valvonnassa toteuttamalla useita erilaisia toimia: strategisen ja operatiivisen alueellisen yhteistyön edistäminen, instituutioiden politiikan kehittämisen ja valmiuksien parantamisen tukeminen, valistuskampanjat sekä pienaseiden ja kevyiden aseiden keruukampanjat, varastojen hallinnointi, ylijäämien vähentäminen, merkitsemiseen ja jäljittämiseen liittyvien voimavarojen sekä havaitsemis- ja tutkintavalmiuksien parantaminen sekä tehostettu asevientivalvonta. SEESAC on tällä tavoin hankkinut ainutlaatuiset valmiudet ja kokemuksen toteuttaa monien sidosryhmien kanssa alueellisia toimia, joissa otetaan huomioon alueen kumppanien yhteinen poliittinen ja taloudellinen tausta; näin se varmistaa kansallisen ja alueellisen vastuunottamisen sekä toimiensa pitkän aikavälin kestävyyden ja vahvistaa asemansa tärkeimpänä alueellisena toimijana pienaseiden ja kevyiden aseiden valvonnan alalla.

SEESAC pitää edelleen yllä kahden- ja monenvälisiä viestintäkanavia kaikkien asiaankuuluvien toimijoiden ja järjestöjen kanssa. Tässä yhteydessä SEESAC toimii edelleen myös pienaseiden ja kevyiden aseiden Kaakkois-Euroopan alueellisen ohjausryhmän (1) sihteeristönä ja koordinoi ja seuraa Länsi-Balkania koskevan etenemissuunnitelman täytäntöönpanoa läheisessä yhteistyössä EU:n, Saksan ja Ranskan kanssa. Siinä yhteydessä SEESAC toimii myös Länsi-Balkanin pienaseiden ja kevyidenaseiden valvontaa koskevan etenemissuunnitelman monenvälisen erityisrahaston sihteeristönä.

SEESAC osallistuu säännöllisesti asiaankuuluviin alueellisiin foorumeihin. SEESAC pitää edelleen yllä laajaa virallisten ja epävirallisten kumppanuuksien verkostoa erilaisten järjestöjen ja aloitteiden, kuten Kaakkois-Euroopan puolustusalan ministeriprosessin (SEDM), asevalvonnan todentamista ja täytäntöönpanoa avustavan alueellisen keskuksen (RACVIAC – Centre for Security Cooperation), sekä Etyjin ja Naton, kanssa. Säännöllisiä koordinointikokouksia sekä tiedonvaihtoa muiden YK:n järjestöjen, kuten UNODC:n ja UNODA:n, kanssa järjestetään muun muassa pienaseiden alalla toteutettavan YK:n koordinointitoiminnan (CASA) välityksellä. SEESAC on osa pienaseiden ja kevyiden aseiden sekä miinatyön koordinaatiokokouksia, jotka ovat pienaseiden ja kevyiden aseiden valvontatoimien epävirallinen koordinaatiomekanismi, jossa ovat mukana Nato, unioni, Euroopan turvallisuus- ja yhteistyöjärjestö (Etyj) ja SEESAC.

SEESAC toimii alueellisena keskuksena ja yhteyspisteenä, jossa käsitellään useita erilaisia turvallisuusalan uudistukseen liittyviä asioita ja keskitytään erityisesti pienaseiden ja kevyiden aseiden valvontaan ja varastojen hallinnointiin. SEESAC on tiiviissä yhteydessä ja tukee asiaankuuluvia unionin instituutioita kaakkoiseurooppalaisten vastapuoltensa tehokkaammassa tavoittamisessa; pääasiallisesti SEESAC toimii komission muuttoliike- ja sisäasioiden pääosaston ja Europolin sekä unionin johtamien aloitteiden kuten EMPACTin ampuma-aseita koskevan ensisijaisen toiminta-alan toimien ja Euroopan ampuma-aseiden asiantuntijatyöryhmän (EFE) kanssa.

SEESACin toimipaikka on Belgradissa, mutta se toimii tällä hetkellä kaikkialla Kaakkois-Euroopassa toteuttaen toimia Albaniassa, Bosnia ja Hertsegovinassa, Kosovossa, Montenegrossa, Serbiassa, Pohjois-Makedoniassa ja Moldovan tasavallassa sekä toteuttaa rajallisia tukitoimia Ukrainassa. Aikaisemmin SEESAC toimi myös Bulgariassa, Kroatiassa ja Romaniassa. Alueellinen vastuunotto taataan RCC:n sekä pienaseiden ja kevyiden aseiden alueellisen ohjausryhmän kautta, jossa kaikkien Kaakkois-Euroopan kumppanien edustajat antavat SEESACin toiminnalle strategista ohjausta ja esittävät aloitteita ja pyyntöjä.

SEESAC on ollut edelläkävijänä luomassa toimintatapaa, joka perustuu yhteisten ongelmien ratkaisemiseen alueellisten aloitteiden avulla ja jolla on saatu aikaan vaikuttavia tuloksia Kaakkois-Euroopassa, koska ratkaisevan tärkeän tiedonjaon ja sen mukanaan tuoman terveellisen alueellisen kilpailun lisäksi toimintatavan avulla myös saavutetaan johdonmukaisia ja helposti mitattavissa olevia kansallisen ja alueellisen tason tuloksia kokonaisvaltaisen täytäntöönpanomenettelyn kautta. Vuotuisten alueellisen ohjausryhmän kokousten järjestäminen ja SEESACin osallistuminen kaikkiin asiaankuuluviin prosesseihin ja aloitteisiin mahdollistaa oikea-aikaisen ja avoimen tiedonvaihdon, vankan tilannetietoisuuden ja tarvittavan kaukokatseisuuden, joilla varmistetaan täytäntöönpano, jossa ei ole päällekkäisyyksiä ja jossa otetaan huomioon hallitusten ja alueiden nykyiset tarpeet ja kehityssuuntaukset.

SEESAC perustaa kaiken toimintansa vastapuolten ilmaisemiin tarpeisiin ja kerättyihin perustietoihin ja varmistaa toiminnan ennakkoehtona, että kansalliset sidosryhmät antavat hyväksyntänsä ja poliittisen tukensa. Tämän lisäksi kaikkia pyrkimyksiä ohjaa unionin johtamien prosessien sekä unionin standardien ja kriteerien täyttämisen tukeminen. SEESACin aikaisemmin toteuttamissa unionin rahoittamissa hankkeissa suunnitellut toimet onnistuivat erittäin hyvin ja tuottivat kestäviä hanketuloksia kehittäen ja edistäen kumppanien vastuuottoa sen hankkeista ja toimista ja edistäen alueellista koordinointia, kokemusta ja parhaiden käytäntöjen jakamista sekä alueellista tutkimusta. SEESACin asiantuntemus pienaseiden ja kevyiden aseiden alalla ja perusteellinen tietämys alueellisista asioista sekä sen asiaankuuluvat sidosryhmät tekevät siitä tämän toiminnan osalta kaikkein sopivimman täytäntöönpanokumppanin.

Hankkeella myös täydennetään nykyisiä kansallisia ja alueellisia toimia mahdollisimman suureen yhteisvaikutukseen pyrkien. SEESAC työskentelee yhdessä seuraavien meneillään olevien, YK:n puitteissa toteutettavien kansainvälisten tukitoimien kanssa:

— UNDP käynnisti toukokuussa 2019 alueellisen hankkeen ”kestävän ratkaisun löytämiseksi pienaseiden ja kevyiden aseiden/ampuma-aseiden ja niiden ampumatarvikkeiden laittomaan hallussapitoon, väärinkäyttöön ja kauppaan Länsi-Balkanin alueella tehdyn etenemissuunnitelman täytäntöönpanon tukemisesta” tarkoituksena tukea koordinoitua toimintatapaa etenemissuunnitelman täytäntöönpanossa. Saksan liittotasavallan ulkoministeriö on rahoittanut hanketta 6,2 miljoonan dollarin (5,5 miljoonan euron) suuruisella korvamerkityllä rahoitusosuudella, joka on osoitettu osallistavien ja rauhanomaisten yhteiskuntien hallinnointia asevalvontatoimien osalta koskevaan UNDP:n rahoitusikkunaan kaudelle 2019–2022. Hanketta koordinoi UNDP:n Istanbulin alueellinen toimisto UNDP:n SEESAC-toimiston kautta. Se pannaan täytäntöön yhdessä Länsi-Balkanilla olevien UNDP:n toimistojen kanssa. Niistä kahdeksasta alahankkeesta, joiden rahoittamisen rahoitusikkunasta hankeneuvosto hyväksyi heinäkuussa 2019 ja joita UNDP:n toimistot toteuttivat Albaniassa, Bosnia ja Hertsegovinassa, Kosovossa, Montenegrossa, Pohjois-Makedoniassa ja Serbiassa, neljän hankkeen toteuttamista jatkettiin vuonna 2022 aikana, ja tällä hetkellä Albaniassa ja Bosnia ja Hertsegovinassa toteutetaan kahta aktiivista alahanketta. — Albaniassa: UNDP:n Albanian toimisto toteuttaa osana alueellista hanketta alahanketta ”Albanian lainvalvontaviranomaisten tukeminen ampuma-aserikollisuuteen liittyvän todisteiden hallinnoinnin ja tutkintavalmiuksien parantamiseksi”, jonka tarkoituksena on kohentaa Albanian rikostutkinnan tieteellisen instituutin (AISP) valmiuksia parantamalla sen menettelykehystä, tukea Albanian valtion poliisin rikospaikkatutkinnan yksikköjä hankkimalla standardoituja ja nykyaikaisia välineitä päivittäiseen työhön ja parantamalla Albanian ballistiikkasektorin teknistä infrastruktuuria AISP-instituutin puitteissa. Toimiin kuuluu myös tarvittavien tietokantojen perustaminen todisteiden taltioinnin, ratkaisematta olevien asioiden ja varastoiden hallinnan järjestelmiä varten. — Bosnia ja Hertsegovinassa: UNDP:n Bosnia ja Hertsegovinan toimisto toteuttaa alahanketta ”laittoman asekaupan torjuminen”, jonka yleisenä tavoitteena on parantaa Bosnia ja Hertsegovinan rajapoliisin sekä 14:n yksikkö- ja kantonitason poliisiviraston valmiuksia torjua laitonta asekauppaa. Hankkeeseen kuuluu aseiden laillisia kuljetuksia koskevan tietokannan kehittäminen, pienaseiden ja kevyiden aseiden tunnistamista koskevan välineen parantaminen, rajavalvonnan erityisvälineistön hankkiminen ja instituutioiden välisen yhteistyön tehostaminen. Alahankkeella on lisäksi tarkoitus tarjota Bosnia ja Hertsegovinan poliiseille erityiskoulutusta vakioitujen toimintaohjeiden sekä erityisen havaitsemislaitteiston käytöstä.

— Länsi-Balkanin pienaseiden ja kevyiden aseiden valvontaa koskevan etenemissuunnitelman monenvälinen erityisrahasto toimii keskeisenä etenemissuunnitelman täytäntöönpanoa tukevana rahoitusmekanismina. Erityisrahaston perustivat maaliskuussa 2019 UNDP ja YK:n huumeiden ja rikollisuuden torjunnasta vastaava järjestö UNODC YK:n osallistuvina järjestöinä yhdessä erityisrahaston toimiston kanssa tarkoituksena tukea osaltaan rahoittajien koordinoimaa rahoitusmallia etenemissuunnitelman täytäntöönpanossa ja saada käyttöön kokonaisvaltainen riskinhallinta- ja tulosperusteinen hallinnointijärjestelmä. Erityisrahasto on hyötynyt tiiviistä yhteistyöstä Saksan ja Ranskan kanssa, jotka olivat etenemissuunnitelman alkuunpanijoita. Rahoittajiksi ovat liittyneet myös Yhdistynyt kuningaskunta, Ruotsi, Norja ja Alankomaat. Näiden rahoittajien anteliaisuuden ja sitoutumisen ansiosta erityisrahasto on saanut liikkeelle rahoitusta yli 22,2 miljoonan dollarin edestä. UNDP:n SEESAC toimii erityisrahaston sihteeristönä. Se vastaa erityisrahaston yleisestä koordinoinnista ja valvonnasta ja huolehtii sille annettavasta teknisestä tuesta sekä hallintoon, suunnitteluun ja ohjelmointiin liittyvästä tuesta. Erityisrahastosta myönnettiin syyskuuhun 2022 mennessä tukea 11:lle osallistuvien YK:n järjestöjen toteuttamalle hankkeelle, ja rahoituksen piiriin on tulossa kolme muuta hanketta. — Albaniassa UNDP toteuttaa hanketta, jolla pyritään vahvistamaan kansallisia instituutioita ja järjestelmiä sekä parantamaan asiaankuuluvien instituutioiden ja asianomaisten yhteisöjen välistä yhteistyötä ja koordinointia, jotta pienaseisiin ja kevyisiin aseisiin/ampuma-aseisiin liittyviä uhkia voidaan torjua vaikuttavalla ja tehokkaalla tavalla. [Nimike: Pienaseisiin ja kevyisiin aseisiin liittyvän valvonnan, hallinnoinnin sekä yhteiskunnallisten asenteiden lujittaminen Albaniassa] — Bosnia ja Hertsegovinassa: — UNDP ja UNODC:n maailmanlaajuinen ampuma-aseohjelma tukevat yhdessä välillisestä verotuksesta vastaavaa viranomaista ja Bosnia ja Hertsegovinan tullia pienaseiden ja kevyiden aseiden laittoman kaupan havaitsemisen ja torjunnan vahvistamiseksi. Hankkeen täytäntöönpanosta hyötyvät Bosnia ja Hertsegovinassa välillisestä verotuksesta vastaavan viranomaisen lisäksi monet muut laitokset, kuten Bosnia ja Hertsegovinan rajapoliisi, ulkomaankauppa- ja taloussuhteiden ministeriö sekä kolme postilaitosta. [Nimike: Laittoman asekaupan ja muun laittoman kaupan estäminen (HALT) Bosnia ja Hertsegovinassa] — UNDP:n ampumatarvikkeiden hävittämistä koskeva kiireellinen toimi EXPLODE+ on suunniteltu monikäyttöiseksi hankealustaksi, joka mahdollistaa monenvälisen menettelytavan ampumatarvikkeiden vähentämiseen ja elinkaarihallintaan liittyvissä toimissa, joilla tuetaan Bosnia ja Hertsegovinan puolustusministeriön ja asevoimien ponnisteluja, mukaan lukien toimia, jotka liittyvät vaarallisten ja ylijääneiden ampumatarvikkeiden hävittämiseen, valmiuksien kehittämiseen sekä ampumatarvikkeiden ja aseiden varastojen infrastruktuurin parantamiseen. — UNDP PILLAR-hankkeella [laittomien aseiden ehkäiseminen ja vähentäminen Bosnia ja Hertsegovinassa] pyritään toteuttamaan kokonaisvaltaista menettelyä, jolla valistetaan väestöä ampuma-aseiden laittomaan hallussapitoon liittyvistä vaaroista ja neuvotaan, kuinka voi tunnistaa turvallisuuteen kohdistuvia yksittäisiä tai kollektiivisia uhkia. Hankkeella pyritään lisäksi edistämään osaltaan käyttäytymisen muutosta ja laajaa ymmärrystä pienaseiden ja kevyiden aseiden aiheuttamista uhista perheiden ja yhteisöjen piirissä sekä yhteiskunnassa yleensä. — Kosovossa UNDP toteutti kesäkuuhun 2022 saakka hanketta, jolla autettiin Kosovon poliisia vahvistamaan valmiuksiaan havaita paremmin ja takavarikoida enemmän ampuma-aseita, niiden osia ja ampumatarvikkeita sekä parantaa tutkintojen laatua. [Nimike: Rikospoliisin tukeminen Kosovossa* laittoman asekaupan torjumiseksi (CPIAT)] — Montenegrossa toteutettavalla UNDP:n hankkeella pyritään parantamaan Montenegron poliisiviraston valmiuksia koko tutkintasyklin osalta ja erityisesti edistämään säilössäpitoketjun kehittämistä. Hankkeella parannetaan erityisesti rikosteknisen keskuksen, tuhopolttoja ja räjähteitä tutkivan laboratorion ja kemiallisen laboratorion asiantuntijoiden asiantuntemusta, ammattimaisuutta ja tarkkuutta tukemalla vakioitujen toimintaohjeiden kehittämistä, tarjoamalla erikoislaitteistoa rikospaikkatutkinnan yksiköille ja antamalla koulutusta. — Serbiassa: — UNDP toteuttaa hanketta, jolla lisätään edelleen Serbian tasavallan sisäministeriön valmiuksia koko tutkintasyklissä ampuma-aseiden laittoman kaupan ja ampuma-aserikollisuuden tutkinnoissa aina rikospaikalta ja ballistisesta tutkinnasta koko säilössäpitoketjuun ja sitä kautta parannetaan lakimääräisiin tuomioihin johtavia tutkimuksia. Hankkeella täydennetään hankkeen aiemmassa, monenvälisen erityisrahaston puitteiden ulkopuolella toteutetussa vaiheessa saavutettuja tuloksia. [Nimike: Sisäministeriön valmiuksien edistäminen pienaseiden ja kevyiden aseiden valvonnan alalla (toinen vaihe)] — UNDP käynnisti syyskuussa 2022 toisen hankkeen, joka pohjautuu aiempaan hankkeeseen ja jossa pyritään laatimaan kokonaisvaltainen menettelytapa terveydenhuoltojärjestelmän roolin vahvistamiseksi perheväkivaltaan liittyvän ampuma-aseiden väärinkäytön ja itsemurhien ehkäisemisessä. [Nimike: Riskien lieventäminen ja turvallisuuden parantaminen, vaihe II] — UNDP pyrkii osana Kosovon ja Pohjois-Makedonian rajatylittävää hanketta parantamaan molempien lainkäyttöalueiden viranomaisten valmiuksia parantaa yhteisöjen selviytymistä väkivallan uhalta toteuttamalla tiiviisti koordinoituja toimia, kuten yhteisiä koulutuksia sekä kokemusten ja tiedustelutietojen vaihtoa, yhteisiä tutkintaryhmiä, yhteisten poliisipartioiden käytön tukemista rajalla, yhteistä analyysia ja ongelma- ja riskiprofiilien kehittämistä, tietojenvaihtoa ja yhteisiä toimia muunnettujen aseiden laittoman kaupan torjumiseksi sekä yhtenäisen institutionaalisen toimintatavan edistämistä ampuma-aseisiin liittyvien uhkien käsittelyssä. Hankkeen toimet perustuvat Kosovossa ja Pohjois-Makedoniassa käynnissä oleviin, pienaseita ja kevyitä aseita koskeviin hankkeisiin ja täydentävät niitä synergiavaikutusten muodostamiseksi, parhaiden käytäntöjen kehittämiseksi ja johdonmukaisempien ja tulossuuntautuneempien tutkintojen mahdollistamiseksi. [Nimike: Rajatylittävä yhdennetty institutionaalinen toimintatapa laittoman asekaupan sekä pienaseiden ja kevyiden aseiden laittoman leviämisen torjumiseksi] — Alueellisella tasolla: — UNODC:n maailmanlaajuisella ampuma-aseohjelmalla tuetaan Länsi-Balkanin viranomaisia laittoman asekaupan vastaisissa rikosoikeudellisissa toimissa sekä asiaankuuluvan rikos- ja rikosprosessilainsäädännön yhdenmukaistamisessa YK:n ampuma-asepöytäkirjan määräysten kanssa. [Nimike: Laittoman asekaupan vastaiset rikosoikeudelliset toimet] — Hankkeella, joka toteutetaan UNODC:n maailmanlaajuisella ampuma-aseohjelmalla yhdessä Interpolin kanssa, on tarkoitus tukea Länsi-Balkanin lainkäyttöalueita rikosoikeustietojen keräämisessä ja analysoinnissa sekä sujuvoittaa ja tehostaa rikosoikeusalan toimijoiden välistä yhteistyötä ja tietojenvaihtoa ja sitä kautta tukea ampuma-aseiden laittoman kaupan havaitsemista. [Nimike: Rikosasioissa tehtävän kansainvälisen yhteistyön lisäämisen tukeminen] — alueellisella tasolla alueellisen turvallisuusalan uudistusfoorumi (RSSRP), joka on vakiintunut resurssi ja joka tarjoaa nopeita, tehokkaita ja kysyntälähtöisiä ratkaisuja oikeusvaltioon liittyviin tarpeisiin teknisellä tasolla eri puolilla maailmaa; RSSRP-uudistusfoorumi tarjoaa tapauskohtaisesti sovitettua apua käyttämällä nopean käyttöönoton mekanismia, joka perustuu SEESACin ainutlaatuiseen turvallisuusasiantuntijoiden verkostoon, jolla on kokemusta turvallisuusalan uudistuksista; pääpaino sen antamassa avussa on erityisesti pienaseiden ja kevyiden aseiden valvonnassa ja sukupuolinäkökohtien valtavirtaistamisessa turvallisuuspolitiikan yhteydessä.

SEESAC on säännöllisesti yhteydessä Etyjiin, Natoon, Europoliin, Interpoliin, Frontexiin ja EMPACTiin sekä muihin asiaankuuluviin toimijoihin varmistaakseen toimien täydentävyyden ja oikea-aikaisuuden sekä kustannustehokkuuden resurssien käytössä.

3. Hankkeen kuvaus

SEESAC-hankkeen uusi vaihe perustuu päätöksen 2013/730/YUTP, päätöksen (YUTP) 2016/2356 ja päätöksen (YUTP) 2018/1788 tuloksille ja täydentävyydelle päätöksen (YUTP) 2019/2111 kanssa sekä SEESACin toteuttamaan hankkeeseen IPA/2021/425–067, joka koskee pienaseiden ja kevyiden aseiden laittoman hallussapidon, väärinkäytön ja laittoman kaupan torjunnan tukemista Länsi-Balkanin alueella.

Se keskittyy kolmeen pääalaan ja jatkaa kokonaisvaltaista lähestymistapaa pienaseiden ja kevyiden aseiden uhan torjumiseksi alueella. Kolme pääalaa käsittelevät sekä strategista ja poliittista tasoa että operatiivisia näkökohtia, joten kaikkia pienaseiden ja kevytaseiden valvonnan tasoja tuetaan suoraan, painopisteinä etenemissuunnitelman täytäntöönpanoon otettavan alueellisen lähestymistavan tiivis koordinointi, alueiden välisen tietämyksen vaihdon ja tiedon levittämisen tehostaminen sekä Moldovan ja Ukrainan samoin kuin Länsi-Balkanin lainvalvontaviranomaisten valmiuksien vahvistaminen ampuma-aseiden laittoman hallussapidon, väärinkäytön ja laittoman kaupan torjunnassa, mikä koskee pääasiassa ballistiikkalaboratorioita ja tullia yhdennetyn rajaturvallisuuden periaatteen mukaisesti.

Hankkeella on määrä saavuttaa seuraavat tulokset:

— koordinoidaan ja seurataan kestävän ratkaisun löytämiseksi pienaseiden ja kevyiden aseiden/ampuma-aseiden ja niiden ampumatarvikkeiden laittomaan hallussapitoon, väärinkäyttöön ja kauppaan Länsi-Balkanin alueella tehdyn etenemissuunnitelman täytäntöönpanoa;

— tehostetaan alueellista yhteistyötä, tietämyksen vaihtoa ja tiedon levittämistä asevalvonnan alalla;

— vahvistetaan Moldovan ja Ukrainan lainvalvontaviranomaisten valmiuksia ampuma-aseiden laittoman kaupan ja hallussapidon ehkäisemiseksi ja torjumiseksi;

— vahvistetaan Länsi-Balkanin lainvalvontaviranomaisten, pääasiassa ballistiikkalaboratorioiden ja tulliviranomaisten, valmiuksia ehkäistä ja torjua ampuma-aseiden laitonta kauppaa ja hallussapitoa.

Hankkeen strategia perustuu SEESACin ainutlaatuiseen lähestymistapaan, eli luottamuksen ja yhteistyön lisäämiseen alueella, mitä konkreettisen ja mitattavissa olevan perinpohjaisen muutoksen aikaan saaminen edellyttää. Erityisesti alueellisella tasolla SEESACin edistämät yhteistyöprosessit, joissa on mukana sekä päätöksentekijöitä että operatiivisen tason toimijoita, ovat osoittautuneet olennaisiksi tietämyksen siirrolle, asiantuntemuksen vaihdolle ja tiedon levittämiselle suotuisan ja kilpailukykyisen toimintaympäristön varmistamisessa. Tämän ansiosta alueen valmiudet ovat lisääntyneet, mutta vielä tärkeämpää on kuitenkin se, että näin on pystytty rakentamaan luottamusta ja luomaan instituutioiden ja yksittäisten asiantuntijoiden välistä suoraa yhteistyötä, mikä on muun muassa mahdollistanut etenemissuunnitelman laatimisen ja täytäntöönpanon. Hankkeella jatketaan alueellisen yhteistyön ja paikallisen vastuunoton edistämistä oleellisina keinoina saada aikaan mitattavissa olevia tuloksia.

Hankkeen maantieteellinen soveltamisala on Kaakkois-Eurooppa, ja sen suoria edunsaajia ovat Albania, Bosnia ja Hertsegovina, Kosovo, Montenegro, Serbia ja Pohjois-Makedonia. Lisäksi hankkeella on tarkoitus tukea edelleen joitakin Itä-Euroopan maita, mukaan lukien Moldovan tasavaltaa ja Ukrainaa, joihin kohdistuu Ukrainassa käytävän sodan vuoksi tällä hetkellä aiempaa vaikeampia haasteita pienaseiden ja kevyiden aseiden valvonnassa. Tätä varten siirretään Länsi-Balkanilla vuodesta 2001 lähtien saatuja tietoja ja kokemuksia sekä kehitettyjä parhaita käytäntöjä.

3.1. Kestävän ratkaisun löytämiseksi pienaseiden ja kevyiden aseiden/ampuma-aseiden ja niiden ampumatarvikkeiden laittomaan hallussapitoon, väärinkäyttöön ja kauppaan Länsi-Balkanin alueella tehdyn etenemissuunnitelman täytäntöönpanon koordinointi

Tavoite

Varmistetaan etenemissuunnitelman täytäntöönpanon tehokas koordinointi ja seuranta.

Kuvaus

Tällä osalla varmistetaan päätöksen (YUTP) 2018/1788 pohjalta etenemissuunnitelman täytäntöönpanon koordinoinnin ja seurannan jatkuminen. Länsi-Balkanin kumppanit vahvistivat Länsi-Balkanin huippukokouksessa Lontoossa 9. heinäkuuta 2018 yhteisen tahdon ja vahvistetun sitoutumisen lopettaa ampuma-aseiden laiton hallussapito, väärinkäyttö ja kauppa vahvistamalla etenemissuunnitelman. Alueellinen etenemissuunnitelma kehitettiin perusteellisen neuvoa-antavan prosessin kautta ja SEESACin tuella, ja sillä edistetään olemassa olevia unionin toimia kyseisen uhan torjumiseksi, erityisesti EU:n pienasestrategiaa, ampuma-aseiden laittoman kaupan torjuntaa koskevaa vuosien 2020–2025 EU:n toimintasuunnitelmaa, johon on liitetty Länsi-Balkania koskeva etenemissuunnitelma, ja EMPACT-työtä alueella. Etenemissuunnitelma on todiste alueen kaikkien sidosryhmien yhteisymmärryksestä tämänhetkistä haasteista, kokonaistavoitteista ja toteutettavien toimien aikataulusta. Se tarjoaa yleisalustan yhteisesti sovittujen keskeisten suorituskykyindikaattoreiden saavuttamiselle strategisella, poliittisella ja operatiivisella tasolla.

Kolmen ensimmäisen täytäntöönpanovuoden aikana on julkaistu ainakin seitsemän alueellista kertomusta ja keskeisiä tulosindikaattoreita koskevaa raporttia, joissa esitetään mitattavissa oleva ajantasainen selvitys etenemissuunnitelman täytäntöönpanon edistymisestä. Lisäksi puolivuosittaisissa paikallis- ja aluetason koordinointikokouksissa on varmistettu esimerkillinen koordinoitu toimintalinja toimien ja resurssien täytäntöönpanoon viranomaisten, rahoittajien ja täytäntöönpanokumppaneiden kesken. Näin ollen tähän osaan kuuluvalla työllä edelleen varmistetaan etenemissuunnitelman täytäntöönpanon tehokas koordinaatio alueellisella tasolla, räätälöity tuki pienaseita ja kevyitä aseita käsitteleville lautakunnille ja asiaankuuluville viranomaisille etenemissuunnitelman täytäntöönpanoa koskevien toimintasuunnitelmien toteuttamisessa, etenemisen säännöllinen seuranta ja arviointi yhteisesti sovittujen keskeisten suorituskykyindikaattoreiden pohjalta sekä parempi tietämys etenemissuunnitelman täytäntöönpanon edistymisestä.

Erityisesti hankkeella pyritään koordinoimaan ja seuraamaan etenemissuunnitelman täytäntöönpanoa seuraavin keinoin:

— annetaan asiantuntija-apua ja teknistä apua etenemissuunnitelman koordinoinnille, mukaan lukien alueellisille etenemissuunnitelman koordinointikokouksille, joiden pääaiheita ovat edistymisen tarkastelu ja tiedonvaihto;

— annetaan asiantuntija-apua ja teknistä apua paikallisille etenemissuunnitelmien koordinaatiokokouksille, joissa seurataan kumppanien toimintasuunnitelmien täytäntöönpanoa;

— laaditaan puolivuosittaiset seuranta- ja arviointiraportit, joilla dokumentoidaan etenemistä, haasteita ja tarpeita etenemissuunnitelman täytäntöönpanossa yhteisesti sovittuihin keskeisiin suorituskykyindikaattoreihin perustuen;

— tehdään etenemissuunnitelman (2024) täytäntöönpanon loppuarviointi, mukaan lukien etenemissuunnitelman tarkistamiseen tarvittava tuki;

— etenemissuunnitelmaa koskevat tiedotus- ja näkyvyystoimet (mukaan lukien digitaalisen alustan ylläpito, sidosryhmien osallistaminen ja tietoisuuden lisääminen).

Hankkeen tulokset ja täytäntöönpanon indikaattorit:

— korkeintaan kuuden alueellisen etenemissuunnitelmaa koskevan koordinaatiokokouksen järjestäminen;

— tietojenvaihdon, tietämyksen siirron ja standardoinnin mahdollistaminen;

— paikallisten koordinaatiokokousten järjestäminen (enintään yhteensä 36 kpl);

— puolivuosittaisten alueellisten seurantaraporttien laatiminen (enintään 6 kpl);

— etenemissuunnitelman lopputarkastelu:

— verkkoalustan ylläpito asianmukaisen tiedottamisen ja näkyvyyden varmistamiseksi etenemissuunnitelmalle.

3.2. Tehostetaan alueellista yhteistyötä, tietämyksen vaihtoa ja tiedon levittämistä asevalvonnan alalla

Tavoite

Tämä osa sujuvoittaa alueiden välistä tiedonvaihtoa ja tietämyksen vaihtoa sekä mallin ottamista teknisten neuvojen, kokousten, työpajojen ja opintokäyntien kautta saaduista hyvistä käytännöistä ja kokemuksista.

Kuvaus

Kaakkois-Euroopassa on kahtena kuluneena vuosikymmenenä sovellettu pienaseiden ja kevyiden aseiden valvonnassa kokonaisvaltaista alueellista lähestymistapaa, joka kattaa kaikki seuraavat pienaseiden ja kevyiden aseiden valvonnan toiminnalliset alat: kattaviin ja innovatiivisiin tiedonkeruutoimiin perustuvien institutionaalisten, oikeudellisten ja poliittisten kehysten kehittäminen, pienaseiden ja kevyiden aseiden sekä ampumatarvikkeiden fyysisen turvallisuuden ja varastojen hallinnan vahvistaminen, pienaseiden ja kevyiden aseiden merkitsemisen, kirjaamisen ja jäljittämisen tehostaminen muun muassa parantamalla havaitsemis- ja tutkintavalmiuksia, toimet tietoisuuden lisäämiseksi sekä sukupuolinäkökohtien valtavirtaistaminen pienaseiden ja kevyiden aseiden valvonnan yhteydessä. Näin tuo alue oli eturintamassa pienaseiden ja kevyiden aseiden valvontaa koskevissa innovatiivisissa ratkaisuissa, jotka johtivat uusien toimien toteuttamiseen ja joista otettiin mallia muualla maailmassa.

SEESACin alueelliset mikrotason aseidenriisunnan standardit ja ohjeistukset, jotka laadittiin vuonna 2006 pienaseiden ja kevyiden aseiden valvontamenettelyjen, -käytäntöjen ja -normien vakiinnuttamiseksi operatiivisella tasolla, vaikuttivat pienaseiden valvontaa koskevien kansainvälisten standardien kehittämiseen. Ne taas sisällytettiin myöhemmin osaksi pienaseiden valvonnan modulaarista ohjekokoelmaa (MOSAIC). Lisäksi useat sidosryhmät ovat katsoneet kestävän ratkaisun löytämiseksi pienaseiden ja kevyiden aseiden/ampuma-aseiden sekä niiden ampumatarvikkeiden laittomaan hallussapitoon, väärinkäyttöön ja kauppaan Länsi-Balkanin alueella laaditun etenemissuunnitelman olevan yksi menestyksekkäimmistä alueellisista toimista pienaseiden ja kevyiden aseiden valvonnan alalla maailmanlaajuisesti. YK:n pääsihteeri piti YK:n turvallisuusneuvostolle vuonna 2021 antamassaan raportissa etenemissuunnitelmaa myönteisenä esimerkkinä ottaen huomioon, että alueelliset toimet ovat edelleen kriittisen tärkeitä. Hän kehotti laatimaan uusia etenemissuunnitelmia ja kehittämään niitä edelleen.

Etenemissuunnitelmasta on otettu mallia Karibian alueella suunnitelman koordinointi- ja seurantamekanismi mukaan lukien, ja se on myös sisällytetty ampuma-aseiden laittoman kaupan torjuntaa koskevaan EU:n toimintasuunnitelmaan vuosille 2020–2025. EU on myös ottanut mallia SEESACin aseellista väkivaltaa koskevasta seurantafoorumista. Kyseessä on innovatiivinen verkkoalusta, joka sisältää yksityiskohtaisia tietoja ampuma-aseisiin liittyvistä vaaratilanteista Kaakkois-Euroopassa samoin kuin niihin liittyvän datan visualisointeja.

Kaakkois-Euroopassa on myös edistetty sukupuolinäkökohtien käytännön tason sisällyttämistä pienaseiden ja kevyiden aseiden valvontaan. SEESAC jakoi tietoja kokemuksista, joita on saatu sukupuolinäkökohtien valtavirtaistamisesta pienaseiden ja kevyiden aseiden valvonnassa sekä naisia, rauhaa ja turvallisuutta koskevan toimintaohjelman täytäntöönpanosta muun muassa useissa alueellisissa ja osa-alueilla järjestetyissä työpajoissa Afrikassa, Aasiassa, Karibian alueella, Latinalaisessa Amerikassa ja Tyynenmeren alueella (2).

Kaakkois-Euroopassa olevien ampuma-aseita koskevien yhteyspisteiden toimintavalmiiksi saattamisessa saavutetusta edistymisestä Kaakkois-Euroopassa tiedotetaan säännöllisesti yhteisissä kokouksissa EU:n jäsenvaltioissa oleville ampuma-aseita koskeville yhteyspisteille.

Suurin osa näistä uusista käytännöistä on kehitetty ja otettu käyttöön osana SEESACin aseriisunta- ja asevalvontatoimien tukemista Kaakkois-Euroopassa koskevien neuvoston päätösten täytäntöönpanoa kahden viime vuosikymmenen aikana. Tämä osa sujuvoittaa edelleen alueiden välistä tietojenvaihtoa, tietämyksen vaihtoa sekä mallin ottamista hyvistä käytännöistä ja saaduista kokemuksista.

Tähän tavoitteeseen päästään seuraavilla keinoilla:

— annetaan teknistä tukea ja neuvontatukea

— järjestetään kokouksia, työpajoja ja tutustumisvierailuja

Hankkeen tulokset ja täytäntöönpanon indikaattorit:

— annettu tekninen tuki ja neuvontatuki

— järjestetyt kokoukset, työpajat ja tutustumisvierailut

3.3. Kehitetään Moldovan ja Ukrainan lainvalvontaviranomaisten valmiuksia torjua ampuma-aseiden laitonta kauppaa ja hallussapitoa

Tavoite

Pienennetään ampuma-aseiden laittoman kaupan uhkaa vahvistamalla lainvalvontaelinten, myös rajapoliisin, valmiuksia antamalla neuvontatukea ja teknistä apua erikseen määriteltyjen tarpeiden pohjalta

Kuvaus

Tämä osa perustuu tuloksekkaaseen toimintatapaan, jossa Moldovan tasavallan ja Ukrainan viranomaiset otetaan mukaan SEESACin vetämiin alueellisiin yhteistyöprosesseihin Kaakkois-Euroopassa, sekä tuettuihin aiempiin tai käynnissä oleviin pienaseiden ja kevyiden aseiden valvontaa koskeviin kohdennettuihin toimiin Moldovan tasavallassa. Näitä ovat muun muassa fyysistä turvallisuutta ja varastojen hallintaa koskevat toimet, mukaan lukien pienaseiden ja kevyiden aseiden hävittäminen sekä aseiden ja ampumatarvikkeiden varastojen ja todisteaineiston säilytystilan turvallisuuden parantaminen. On myös annettu tukea merkintöihin, tietojen säilyttämiseen ja jäljittämiseen, hankittu merkintälaite ja järjestetty koulutusta sen käyttöön sekä annettu tukea aserekisterijärjestelmän perustamiseen. SEESAC antoi myös alustavaa teknistä ja neuvontatukea ampuma-aseita koskevan yhteyspisteen perustamiseen. Lisäksi tuettiin ampuma-aseiden väärinkäytön ja laittoman hallussapidon vaaroihin liittyviä tiedotustoimia. Tukea on annettu myös pienaseita ja kevyitä aseita käsittelevän kansallisen komitean perustamiseen. Tiedonkeruuta on tuettu paremman kuvan saamiseksi pienaseiden ja kevyiden aseiden valvonnan puutteista, minkä johdosta julkaistiin pienaseita ja kevyitä aseita koskeva kartoitus Moldovan tasavallan osalta. Ampuma-aseisin liittyvistä vaaratilanteista saadaan ajantasainen tieto aseellista väkivaltaa koskevan seurantafoorumin kautta. Moldovan ja Ukrainan instituutioiden edustajat ovat osallistuneet säännöllisesti pienaseita ja kevyitä aseita Kaakkois- ja Itä-Euroopassa käsittelevien komiteoiden ja asiaankuuluvien instituutioiden kokouksiin sekä Kaakkois-Euroopan ampuma-aseasiantuntijaverkoston kokouksiin ja olleet osallisina strategisen ja operatiivisen tason tietojenvaihdossa ja alueellisen tietämyksen vaihdossa. Ne ovat myös hyötyneet valmiuksien kehittämistä koskevista toimista, jotka liittyvät muun muassa lainsäädännön yhdenmukaistamiseen EU:n säännöstön kanssa, verkkotutkintaan ja pimeässä verkossa tapahtuvan asekaupan torjuntaan.

Tämä osa perustuu suoraan päätöksen 2018/1788 täytäntöönpanoon, ja sillä vahvistetaan entisestään Moldovan tasavallan ja Ukrainan instituutioiden valmiuksia torjua ampuma-aseiden, ampumatarvikkeiden ja räjähteiden laitonta kauppaa. Apu kohdennetaan sellaisten vakioitujen toimintaohjeiden kehittämiseen, joita tarvitaan tehokkaampaan havaitsemiseen ja tutkintaan, välineistön toimittamiseen ja koulutukseen. Apu perustuu yksityiskohtaiseen tarvearviointiin, joka tehdään SEESACin kehittämien ja Länsi-Balkanilla jo toteutettujen menetelmien pohjalta ja jossa analysoidaan oikeudellisia ja poliittisia kehyksiä, nykyisiä menettelyjä ja välineistöä sekä institutionaalisia ja hallinnollisia valmiuksia. Moldovan rikospoliisia koskevaa tarvearviointia tehdään parhaillaan (3). Hanke sisältää suunnitelman tuen antamisesta Moldovalle tarvearvioinnin tulosten mukaisesti sekä Ukrainaa koskevan tarvearvioinnin tekemisestä ja tuen antamisesta arvioinnin tulosten mukaisesti (4).

Ehdotetuilla toimilla täydennetään Kaakkois-Euroopassa käynnissä olevia unionin tukemia toimia ja ne sovitetaan tiiviisti yhteen kyseisten käynnissä olevien toimien kanssa, jotka ovat pääasiassa Etyjin, Europolin, Frontexin ja Interpolin toimia sekä EMPACTin ampuma-aseita koskevan ensisijaisen toiminta-alan operatiivisten toimintasuunnitelmien mukaisia toimia. Tämän osan toimilla edistetään laittomien ampuma-aseiden, pienaseiden ja kevyiden aseiden sekä niiden ampumatarvikkeiden vastaisen EU:n strategian ja ampuma-aseiden laitonta kauppaa koskevan, vuosien 2020–2025 EU:n toimintasuunnitelman täytäntöönpanoa.

Tähän tavoitteeseen päästään seuraavilla keinoilla:

— tehdään tarvearviointi laittoman asekaupan torjuntaa koskevista Ukrainan valmiuksista

— tarjotaan neuvontatukea, välineistöä ja koulutusta Moldovan ja Ukrainan instituutioille tarvearviointien tulosten mukaisesti

Hankkeen tulokset ja täytäntöönpanon indikaattorit:

— tarvearviointi tehty Ukrainan lainvalvontaelinten valmiuksista torjua laitonta asekauppaa;

— laadittu asiaankuuluvat vakioidut toimintaohjeet;

— hankittu välineistöä laittoman asekaupan torjumiseksi;

— järjestetty koulutusta.

3.4. Vahvistetaan Länsi-Balkanin lainvalvontaviranomaisten, mukaan lukien ballistiikkalaboratorioiden ja tulliviranomaisten, valmiuksia torjua ampuma-aseiden laitonta kauppaa ja hallussapitoa

Tavoite

Pienennetään ampuma-aseiden laittoman kaupan uhkaa parantamalla ballistiikkalaboratorioiden valmiuksia ja määrittelemällä tulliviranomaisten tarpeita yhdennetyn rajaturvallisuuden yhteydessä.

Kuvaus

Ballistiikkalaboratorioiden valmiuksien kehittämiseen annetaan kohdennettua tukea päätöksen (YUTP) 2018/1778 perusteella tehdyissä, Länsi-Balkanin rikospoliisiviranomaisia koskevissa tarvearvioinneissa annettujen suositusten mukaisesti ja ballistiikkalaboratorioille annetaan rajallista tukea ampuma-aseita koskevien yhteyspisteiden perustamisen yhteydessä päätösten (YUTP) 2016/2356 ja 2018/1778 mukaisesti, ja valikoiduille ballistiikkalaboratorioille UNDP:n toteuttamien hankkeiden (5) kautta annettavaa tukea täydennetään kohdennetulla tuella kyseisten laboratorioiden valmiuksien kehittämiseen. Ballistiikkalaboratorioilla on keskeinen rooli pienaseiden ja kevyiden aseiden laittomaan hallussapitoon, väärinkäyttöön ja kauppaan liittyvien todisteiden analysoinnissa. Tällä osalla edistetään käytäntöjen standardointia alueella ja tarjotaan perusta pienaseiden ja kevyiden aseiden laittomaan hallussapitoon, väärinkäyttöön ja kauppaan liittyvien rikosasioiden tehokkaammalle ratkaisemiselle.

On ilmaantunut tarve ottaa Länsi-Balkanin tulliviranomaiset mukaan rajavalvontaan liittyviin toimiin, mikä on yksi keskeinen osatekijä ampuma-aseiden laittoman kaupan torjunnassa, useiden Länsi-Balkanin tulliviranomaisten erityisten pyyntöjen ja seuraavien seikkojen perusteella: keskustelut, joita on käyty Kaakkois-Euroopan ampuma-aseasiantuntijaverkostossa, jossa Kaakkois-Euroopan eri tulliviranomaiset kokoontuvat säännöllisesti yhdessä tutkijoiden, ballistiikan asiantuntijoiden, rajaviranomaisten ja syyttäjäviranomaisten kanssa, heidän säännöllinen osallistumisensa SEESACin vuosittain järjestämiin alueellisiin raja-asioiden kokouksiin, Länsi-Balkanin alueen rajapoliisiyksiköiden valmiuksia koskevien tarvearviointien tulokset ja suositukset sekä Länsi-Balkanin lainkäyttöalueiden yhdennettyä rajaturvallisuutta koskevissa strategioissa hyväksytyt, yhdennettyä rajaturvallisuutta koskevat EU:n normit. Alueellisiin prosesseihin osallistumista lukuun ottamatta useimpien lainkäyttöalueiden tulliviranomaiset eivät ole osallistuneet valmiuksien kehittämistä koskeviin toimiin, jotka liittyvät ampuma-aseiden, niiden olennaisten komponenttien, ampumatarvikkeiden ja räjähteiden havaitsemiseen rajanylityspaikoilla, ja on ratkaisevan tärkeää, että rajapoliisi ja tulliviranomaiset toimivat yhdessä ja koordinoidusti kaiken ampuma-aseiden laittomaan kauppaan liittyvän rikollisen toiminnan torjumiseksi. Tämän vuoksi tulliviranomaisten osalta on kaavailtu samanlaista toimintatapaa, joka perustuu aiemmin käyttöön otettuihin ja parhaillaan noudattettaviin parhaisiin käytäntöihin raja- ja rikospoliisin osalta neuvoston päätösten 2018/1788 ja 2019/2111 mukaisesti.

Tähän tavoitteeseen päästään seuraavilla keinoilla:

— tuetaan ballistiikkalaboratorioiden valmiuksien kehittämistä;

— tehdään tarvearviointi tulliviranomaisten valmiuksista torjua ampuma-aseiden laitonta kauppaa.

Hankkeen tulokset ja täytäntöönpanon indikaattorit:

— hankitaan ballistiikkalaboratorioille välineistöä ja koulutusta

— tehdään tarvearviointi.

4. Edunsaajat

Hankkeen suoria edunsaajia ovat pienaseiden ja kevyiden aseiden valvonnasta vastaavat instituutiot Länsi-Balkanilla. Albanian tasavallan, Bosnia ja Hertsegovinan, Kosovon, Montenegron, Serbian, Pohjois-Makedonian, Moldovan tasavallan ja Ukrainan sisäasioista vastaavat viranomaiset, poliisilaitokset, rajavartiolaitokset ja tulliviranomaiset hyötyvät joko neuvontatuesta sekä koordinointi- ja seurantatoimista tai valmiuksien parantamisesta, tietämyksen kehittämisestä, paremmista menettelyistä ja kustannustehokkaista erikoisvarusteista, jotka ovat tarpeen toimintapoliittisille, operatiivisille ja teknisille edistysaskelille pienaseiden ja kevyiden aseiden valvonnassa. Ehdotetut toimet ovat täysin etenemissuunnitelman sekä pienaseiden ja kevyiden aseiden valvontaa koskevien kumppaneiden prioriteettien mukaisia.

Länsi-Balkanin, Itä-Euroopan ja unionin maiden kansalaiset, joihin vaikuttaa pienaseiden ja kevyiden aseiden laajamittaisen leviämisen aiheuttama riski, hyötyvät välillisesti hankkeesta.

5. Unionin näkyvyys

SEESAC toteuttaa kaikki asianmukaiset toimenpiteet, joilla tiedotetaan suurelle yleisölle, että unioni on rahoittanut toimen. Nämä toimet toteutetaan Euroopan unionin ulkoisten toimien viestintää ja näkyvyyttä koskevan käsikirjan mukaisesti. SEESAC varmistaa unionin osallistumisen näkyvyyden asianmukaisilla logoilla ja julkisuudella, joissa korostetaan unionin asemaa, varmistetaan unionin toimien avoimuus ja lisätään tietoisuutta päätöksen syistä sekä unionin tuesta päätökselle ja tämän tuen tuloksista. Hankkeessa tuotetussa materiaalissa tuodaan selkeästi esiin Euroopan unionin lippu tämän lipun asianmukaisesta käytöstä ja jäljentämisestä annettujen unionin suuntaviivojen mukaisesti.

Koska suunniteltujen toimien laajuus ja luonne vaihtelevat suuresti, tiedottamisessa käytetään erilaisia välineitä, mukaan lukien perinteiset tiedotusvälineet, verkkosivustot, sosiaalinen media sekä tiedotus- ja promootiomateriaalit, kuten infografiikat, lehtiset, uutiskirjeet, lehdistötiedotteet ja muut vaihtoehdot tarpeen mukaan. Hankkeeseen kuuluvat julkaisut, julkiset tilaisuudet, kampanjat, välineistö ja rakennushankkeet varustetaan asianmukaisilla merkinnöillä. Hankkeen vaikutusta on tarkoitus edelleen tehostaa parantamalla kansallisten hallitusten ja väestön, kansainvälisen yhteisön sekä paikallisten ja kansainvälisten tiedotusvälineiden tietoisuutta, ja tämän vuoksi hankkeen eri kohderyhmiä lähestytään asianmukaisella kielellä. Erityistä huomiota kiinnitetään uusmediaan ja näkyvyyteen verkossa.

6. Kesto

Päätöksien 2002/842/YUTP, 2010/179/YUTP, 2013/730/YUTP, 2016/2356/YUTP ja 2018/1788/YUTP täytäntöönpanosta saatujen kokemusten perusteella ja ottaen huomioon hankkeen maantieteellisen laajuuden edunsaajien lukumäärän sekä suunniteltujen toimien lukumäärän ja monimutkaisuuden täytäntöönpanon määräajaksi on asetettu 36 kuukautta.

7. Yleisrakenne

Toimen teknisestä täytäntöönpanosta vastaa UNDP, joka toimii SEESACin – UNDP:n ja RCC:n yhteisen valtuutuksen puitteissa toimivan alueellisen aloitteen – puolesta. SEESAC on pienaseiden ja kevyiden aseiden leviämisen torjuntaa koskevan alueellisen täytäntöönpanosuunnitelman täytäntöönpanoelin ja toimii siten kaikkien pienaseisiin ja kevyisiin aseisiin liittyvien asioiden yhteyspisteenä Kaakkois-Euroopan alueella, mukaan lukien alueellisen etenemissuunnitelman koordinoinnin ja täytäntöönpanon edistäminen.

UNDP:llä, joka toimii SEESACin puolesta, on kokonaisvastuu hanketoimien täytäntöönpanosta ja vastuuvelvollisuus koko hankkeen täytäntöönpanosta. Hankkeen kesto on kolme vuotta (36 kuukautta).

8. Kumppanit

SEESAC on toimen täytäntöönpanija ja toimii tiiviissä yhteistyössä pienaseita ja kevyitä aseita käsittelevien lautakuntien sekä Albanian, Bosnia ja Hertsegovinan, Kosovon, Montenegron, Serbian, Pohjois-Makedonian ja Moldovan tasavallan sisäasioista vastaavien viranomaisten sekä Ukrainan asiaankuuluvien instituutioiden kanssa. Muita instituutioita osallistuu myös tiiviisti pienaseiden ja kevyiden aseiden valvontaan sovellettavan vahvistetun monisidosryhmäisen ja kokonaisvaltaisen lähestymistavan mukaisesti.

9. Raportointi

Sekä sisällöllisen että taloudellisen raportoinnin on katettava asianomaisessa rahoitusosuuksia koskevassa sopimuksessa sekä siihen liitetyssä budjetissa kuvattu toimi kokonaisuudessaan siitä riippumatta, rahoittaako komissio toimen kokonaan vai osittain.

Sisällöllisiä edistymiskertomuksia on toimitettava neljännesvuosittain, jotta keskeisten tulosten saavuttamisen edistymistä voidaan seurata.

(1) Pienaseiden ja kevyiden aseiden leviämisen torjuntaa koskevan Kaakkois-Euroopan alueellisen täytäntöönpanosuunnitelman täytäntöönpanon ohjausryhmä.

(2) SEESAC on tukenut UNODAa toteutettaessa hanketta, joka koskee sukupuolinäkökohdat huomioon ottavien politiikkojen, ohjelmien ja toimien tukemista pienaseiden laittoman kaupan ja väärinkäytön torjumisessa naisia, rauhaa ja turvallisuutta koskevan toimintaohjelman mukaisesti ja jolla pannaan täytäntöön 17. joulukuuta 2018 annettu neuvoston päätös (YUTP) 2018/2011.

(3) Kyseiset arvioinnit on toteutettu osana neuvoston päätöksen 2018/1788 täytäntöönpanoa.

(4) Neuvoston päätöksessä 2018/1788 kaavailtua laittoman asekaupan torjuntaan liittyvien valmiuksien arviointia Ukrainan osalta ei ole toteutettu.

(5) Länsi-Balkania koskevasta monenvälisestä erityisrahastosta rahoitettuja hankkeita.